...jgħid li dan qed ibiddel it-tessut soċjali ta' pajjiżna u allura irridu nistaqsu lilna nfusna irridux insiru xi ħadd ieħor... F'nhar Jum il-Ħaddiem il-Partit Nazzjonalista organizza Business Breakfast illi fit-tmiem tiegħu l-Kap tal-PN fakkar kif dak tal-lum huwa wkoll l-anniversarju minn meta pajjiżna sar membru tal-Unjoni Ewropea. "Illum jaħbat ukoll l-anniversarju ta' 14-il sena minn meta dħalna fl-Unjoni Ewropea. Kien hemm il-biża' dwar jekk il-barraninhux  se jeħdulna xogħolna. Dan ma ġarax," qal Delia li fakkar illi l-ħaddiema barranin qed jiġu hawn biex jimlew id-defiċit ta' impjiegi li nħoloq. Malta bħalissa fil-fatt qed tirreġistra rata ta' qgħad fost l-aktar baxxi fl-UE. F'dan il-punt u fl-għeluq tad-diskors tiegħu ħeġġeġ kif minkejja l-bżonn ta' ħaddiema barranin, dan qatt m'għandu jwassal biex pajjiżna jitlef l-identità tiegħu bil-konsegwenza li 'uliedna ma jibqgħux jgħarfuh.' 'Parti mill-identità Maltija huwa dak li jagħmilna,' qal Delia li għamilha ċara li pajjiżna jrid jippjana l-futur tiegħu bbażat fuq l-identità tiegħu u mhux skont pajjiż jew belt oħra. Hu qal li r-rata ta' trabi minn ommijiet mhux Maltin qed tikber u dan qed ibiddel it-tessut soċjali u 'se tbiddel min aħna u kif naħsbu u x'nieklu u x'nagħmlu u fejn  irridu mmorru, mela l-pjan fit-tul...irid jieħu in kunsiderazzjoni jekk iridux u kemm lesti li ninbidlu, irridux insiru xi ħadd ieħor...insirux u nibqgħux nintgħarfu fis-snin li ġejjin." Huwa mar lura fl-istorja u semma l-Kavallieri u kif dawn ġew Malta f'pajjiż bi tradizzjoni tal-għasel u l-qoton. Iktar kmieni huwa qal illi l-PN irid li l-pajjiż jippjana għall-futur mhux sal-elezzjoni li ġejja. Semma it-300 persuna persuna mill-Pakistan li ddaħħlu jaħdmu mal-Malta Public Transport. Delia sostna li mingħajr ħsieb se nkunu qed nassistu għal sfreġju soċjo-kulturali.